## L’IVF oferix als seus clients afectats per la DANA facilitats creditícies en els seus préstecs per a alleujar la càrrega financera

*** L’organisme públic té més de 700 clients en municipis damnificats als quals ha remés un correu electrònic per a informar de la posada en marxa d’esta mesura
* Els autònoms i empreses afectades poden sol·licitar la suspensió de les quotes de tres mesos i un ajornament del pagament de les quotes de capital a partir del quart mes**

L’Institut Valencià de Finances (IVF) ha posat en marxa facilitats creditícies a favor dels clients d’este organisme l’activitat dels quals s’ha vist afectada per la DANA amb la finalitat d’alleujar la seua càrrega financera.

Esta mesura permet que els beneficiaris d’estes operacions puguen suspendre les quotes de capital i interessos dels préstecs contrets amb l’IVF per un termini de tres mesos, i transcorregut este període, un ajornament en el pagament de les quotes de capital per un període addicional de nou mesos.

Per a accedir a estes mesures d’alleujament financer, els beneficiaris d’estos préstecs han de remetre a l’IVF un formulari de sol·licitud juntament amb el DNI de l’autònom o representant legal de l’empresa, si és el cas.

Estes sol·licituds, el formulari de les quals ha sigut remés a tots els clients de l’IVF amb seu en alguna de les localitats afectades, poden remetre’s a este organisme a través de l’adreça electrònica [afectadosdana@ivf.es](http://mailto:afectadosdana@ivf.es) o bé presentar-se en la seu de l’IVF (carrer Llibrers, 2 i 4, València).

**Més de 700 clients IVF en municipis afectats**

A falta de definir amb exactitud el nombre de clients el negoci dels quals s’ha vist afectat per les conseqüències de la DANA del passat 29 d’octubre, l’Institut Valencià de Finances ha estimat que compta amb més de 700 (autònoms i empreses) l’activitat dels quals se situa en algun dels 75 municipis damnificats.

Des de l’organisme públic s’ha remés un correu electrònic a tots estos clients interessant-se per la seua situació i informant de les noves mesures de facilitació financera posades en marxa i que ja poden ser sol·licitades.

Fecha: 08/11/2024